《同彭渊才谒陶渊明祠读崔鉴碑》
宋代·释德洪

武王既伐纣，乃不立微子。虽有去恶仁，终失存商义。

夷齐不肯去，甘作首阳死。下视莽操辈，欺孤夺幼稚。

汗面亦戴天，特猴而冠耳。桓公弄兵权，刘裕窃神器。

先生于此时，抽身良有以。袖手归去来，诗眼饱山翠。

追还圣之清，太虚绝尘滓。长恨千载心，断弦掩流水。

崔子果何人，赏音乃知此。与君读此碑，相见一笑喜。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。